William Shakespeare

William Shakespeare (Abril, 1564 — 23 d'abril, 1616) hue un escrebiol ingrés. Es considerau por muchus el mejol escrebiol ingrés de tolos tiempus i unu delos más grandis en general. Escrebió destacás tragedias i comedias. La su poesía i obras de teatru tratan al tentu dela condición umana, con sentimientus talis comu el querel, los celus, la rabia, la valentía, etc. Los zagalis deprendin con él enas escuelas arreol tol mundu. Shakespeare escrebió los sus ltrebajus entri arreol 1585 i 1613.

 Biografía 
Shakespeare tuvu nacencia en Stratford-upon-Avon, Ingalaterra, en abril de 1564, el iju e John Shakespeare i Mary Arden. El pairi de Shakespeare era ricu cuandu el su iju tuvu nacencia, peru endispués perdió la su emportáncia sin que se sepa la razón. Duranti esti tiempu hue churruchel (vendeol de lanas), que estaba huera dela lei.

Shakespeare embó con Anne Hathaway, quien era ochu añus mayol que él, el 28 e nobiembri e 1582. Anne estaba en estau e tres mesis. Tuvun tres zagalis: Susanna, Hamnet i Judith. Endispués del su matrimoñu, el nombri e Shakespeare nu apaició enos documentus estóricus hata qu'encetó a escrebil, en Londris.

En 1596 Hamnet espenó. Pol mé lo apaiciu del su nombri, p'angunus que la su muerti hue la idea el labutu e teatru e Shakespeare La Tráhica Estória e Hamlet, Préncipi e Dinamalca.

Arreol 1598 Shakespeare vivió en St. Helen, Bishopsgate, i estaba ena cimera e las lista d'atoris nel labutu "Every man in his Humour", pol Ben Jonson.

Shakespeare se gorvió escrebiol i alogu tuvu la su própia balburda, hucheá "Los ombris de Lord Chamberlain". La balburda agarró esti nombri, cumu algotrus del su tiempu, del ombri que los ayuaba con dineru: Lord Chamberlain. La balburda se gorvió tan populal que, endispués la muerti e la réina Elizabeth I, deque Haimi I hue rei (1603), chambun el nombri e la balburda a "Los ombris del Rei".

En Londris, Shakespeare tuvu abondu ésitu. Mercó una nueva casina en Blackfriars, Londris, i tamién hue el dueñu e la segundera casa más grandi e Stratford: New Place.

Shakespeare ehó de labutal arreol 1611 i espenó en 1616. Estuvu emboau con Anne hata la su muerti. El su nichu idi: "Benidiu seya el ombri que ponga estas piedras, i malidiu seya el que mueva el mi calavernu (los güesus)." Estu senifica qu'el ombri que cuaharingó el nichu era güenu, i si angunu moviesi el su cuelpu, tendríe mala suerti. P'angunus que algotrus labutus de Shakespeare podríen estal endrentu el su nichu, peru naidi l'á comprebau enhamás, quidiá pol estal acagazau e las parabrinas c'ain nel nichu.

 Obra 
Velaquí una lista e angunus labutus de teatru e Shakespeare:

 Traheyas de Shakespeare
 Romeu i Hulieta
 Macbeth
 Rei Lear
 La Tráhica estória e Hamlet, Préncipi e Dinamalca
 Otelu
 Titu Andrónicu
 Huliu Césal
 Antoñu i Cliupatra
 Coriolanu
 Troilu i Crésia
 Timón de Atenas

 Comeyas de Shakespeare
 La comeya e los marrus
 A güen acaberu, güen prencípiu
 Cumu vos peti
 Sueñu duna nochi e veranu
 Abondu ruiu i poquinas nuedis
 Miía pol miía
 La tempestá
 El mercael de Venécia
 Las alegris comairis de Windsor
 Labutus perdius de querel
 Los dos caballerus de Verona
 Periclis préncipi e Tiru
 Cimbelina
 Cuentu d'ibielnu

 Estórias de Shakespeare
 Ricardu III
 Ricardu II
 Enriqui VI, parti 1ª
 Enriqui VI, parti 2ª
 Enriqui VI, parti 3ª
 Enriqui V
 Enriqui IV, parti 1ª
 Enriqui IV, parti 2ª
 Enriqui VIII
 El Rei Horhi

 Atijus p'ahuera 

Huenti Abierta Shakespeare

Categoría:Escrebioris